Diari Oficial de la Generalitat Valenciana


Sumari del DOGV 4733, del 16-04-2004 (2004/3720)

ORDE de 2 d'abril de 2004, de la Conselleria d'Indústria, Comerç i Turisme per la qual es convoquen ajudes per a accions dinamitzadores d'I+D+I per a l'exercici 2004.
----------------------------------------------------------------------------------------------------------------------------------------------------------------------

### Dades del document

Número de DOGV
:   4733

Data del DOGV
:   16-04-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3720


Data del document
:   02-04-2004

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * administració local
    * suport econòmic
    * universitat
    * centre d'investigació
    * recerca i desenvolupament
    * cooperació científica
    * innovació
    * intercanvi científic
    * col·legi professional
    * societat sense fins de lucre
    * ajuda pública

ORDE de 2 d'abril de 2004, de la Conselleria d'Indústria, Comerç i Turisme per la qual es convoquen ajudes per a accions dinamitzadores d'I+D+I per a l'exercici 2004. [2004/X3720]
  
La Llei 7/1997, de 9 de desembre, de la Generalitat, de Foment i Coordinació de la Investigació Científica i del Desenrotllament Tecnològic, establix el marc normatiu en el qual s'ha de desenrotllar l'actuació de la Generalitat en esta matèria i les finalitats essencials que han de perseguir estes activitats de foment i coordinació, incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
El Pla Valencià d'Investigació Científica, Desenrotllament Tecnològic i Innovació (PVIDI) 2001-2006, contempla entre les seues línies d'actuació la promoció d'un sistema d'ajudes per al foment d'accions d'I+D+I a les quals puguen acollir-se, tant aquells projectes d'especial oportunitat i interés, científic o tècnic, per a la Comunitat Valenciana, com aquelles accions dinamitzadores d'especial urgència i rellevància que meresquen una atenció especial per a la mobilització de recursos i que no responguen als programes generals, realitzats pels agents del Sistema Valencià de Ciència, Tecnologia i Empresa (SVCTE). En el marc general dels seus objectius de foment de la qualitat de la investigació, la competitivitat i la projecció internacional dels nostres equips d'investigació i l'impuls de la ciència i la tecnologia com a prioritat social, les iniciatives a desenrotllar en l'exercici 2004 es concreten en la promoció d'un conjunt de modalitats d'ajuda per al foment de l'intercanvi de coneixement, la promoció de la cultura científica i tecnològica de la població i l'impuls de la seua presència en l'espai europeu d'investigació i innovació i, en general, la promoció d'accions complementàries de política cientificotecnològica d'especial urgència i significació que per raó de la seua temàtica o oportunitat contribuïsquen al millor desenrotllament dels objectius científics i instrumentals del PVIDI.
  
Per tot això, en l'exercici de les funcions atribuïdes en matèria d'investigació i innovació tecnològica pel Decret 7/2003, de 21 de juny, del president de la Generalitat Valenciana, i a l'empara de les facultats atribuïdes per l'art. 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
1. L'objecte de la present convocatòria és regular el procediment de concessió, en règim de publicitat, transparència, concurrència, objectivitat, igualtat i no discriminació, d'ajudes per a la realització d'Accions Dinamitzadores en el marc del Pla Valencià d'Investigació Científica, Desenrotllament Tecnològic i Innovació (PVIDI) 2001-2006.
  
2. Als efectes d'esta convocatòria es consideren Accions Dinamitzadores d'I+D+I aquelles accions de política cientificotecnològica d'especial urgència i significació, que per raó de la seua temàtica o oportunitat, mobilitzen coneixements i recursos cap a la innovació tecnològica i que contribuïsquen al millor desenrotllament dels objectius cientificotecnològics i instrumentals del PVIDI.
  
3. El règim d'ajudes s'aplicarà tal com es determina en els següents articles.
  
Article 2. Tipus d'Accions Dinamitzadores
  
Es consideraran Accions Dinamitzadores a les actuacions següents:
  
Modalitat A: Ajudes per al finançament de la participació dels agents del Sistema Valencià de Ciència-Tecnologia-Empresa (SVCTE) en programes internacionals de cooperació científica, en concret:
  
- Actuacions per a la recerca de socis, elaboració i negociació de propostes de projectes a programes internacionals, amb especial referència al Programa Marc d'Investigació i Desenrotllament Tecnològic de la Unió Europea, així com per a la promoció i difusió d'estos programes. En estos casos, es concedirà atenció preferent a les sol·licituds en les quals l'equip de la Comunitat Valenciana figure com a coordinador del projecte i mobilitzen diverses entitats del sistema valencià de ciència-tecnologia empresa (SVCTE).
  
- Accions de cooperació internacional en matèria d'I+D+I. Es concedirà especial atenció als acords de cooperació que contribuïsquen al foment de la incorporació de noves tecnologies en tercers països, en especial els de la ribera sud del Mediterrani i Amèrica Llatina.
  
L'objectiu específic d'esta modalitat d'ajudes és promoure la projecció internacional i impulsar la presència del SVCTE en l'espai europeu d'investigació i innovació.
  
Modalitat B: Ajudes per al finançament d'actuacions de difusió i divulgació de la ciència, la tecnologia i la innovació, en concret:
  
- Accions de preparació i organització de congressos, jornades, reunions i altres fòrums d'intercanvi de coneixements, de caràcter científic, humanístic i tècnic.
  
- Iniciatives de sensibilització d'àmplia projecció pública com l'organització de premis i la realització de concursos i, en general, accions de divulgació i difusió de la ciència, la tecnologia i la innovació dirigides a àmplies capes de la societat.
  
- Activitats dins de la Setmana de la Ciència i la Tecnologia de 2004 que promoguen actuacions encaminades a facilitar l'aproximació dels ciutadans a la ciència, la tecnologia i la innovació tecnològica, a través de la comprensió i interpretació d'actuacions de divers tipus,
  
- Elaboració i implantació d'estratègies de promoció i explotació de tecnologies desenvolupades, que incloguen per exemple l'elaboració de plans de comercialització de tecnologies, l'elaboració de material de difusió i divulgació, la participació en fires, la difusió de notícies o articles en mitjans de comunicació especialitzats i la incorporació de promotors d'innovació per a disposar de recursos humans específics que dirigisquen la I+D cap a la innovació tecnològica.
  
L'objectiu específic d'esta modalitat d'ajudes és la promoció dels instruments de difusió i transmissió de coneixement i l'impuls del diàleg entre ciència i societat.
  
Modalitat C: Ajudes per al desenrotllament d'activitats instrumentals de suport al desenrotllament coherent del contingut programàtic del PVIDI 2001-2006, en concret:
  
Elaboració d'anàlisis i estudis, treballs sobre prospectiva, estadístiques, indicadors científics i tecnològics, treballs de cartografia de l'excel·lència científica i, en general, el desenrotllament d'estudis relatius al Sistema Valencià de ciència-tecnologia-empresa (SVCTE).
  
L'objectiu específic d'esta modalitat és aprofundir en el coneixement del SVCTE i contribuir al desenrotllament dels objectius científics i instrumentals del PVIDI 2001-2006.
  
Modalitat D: Ajudes per al finançament d'Accions de promoció de la investigació i la innovació tecnològica proposades per les Entitats Locals.
  
L'objectiu específic d'esta modalitat és involucrar als municipis de la comunitat valenciana i als seus ciutadans a fomentar la sensibilització, conscienciació, formació i gestió en matèria d'investigació i innovació tecnològica.
  
Modalitat E: Ajudes per al finançament d'altres accions dinamitzadores d'I+D+I d'especial urgència, interés o oportunitat en relació als objectius del PVIDI 2001-2006 no incloses en cap de les modalitats anteriors.
  
Article 3. Beneficiaris
  
Podran ser sol·licitants i beneficiaris de les ajudes, les següents entitats radicades a la Comunitat Valenciana:
  
a) Entitats locals.
  
b) Societats científiques legalment constituïdes, col·legis professionals i altres entitats públiques o privades amb finalitat investigadora, de transferència de coneixements i tecnologia, o promoció de la innovació tecnològica, legal o estatutària i personalitat jurídica pròpia, sense finalitat de lucre.
  
c) Universitats valencianes i organismes públics d'investigació amb personalitat jurídica pròpia, definits en la Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenrotllament Tecnològic, i en la Llei 13/1986, de 14 d'abril, de Foment i Coordinació General de la Investigació Científica i Tècnica, a través dels seus centres, instituts, departaments, seccions o altres unitats d'investigació.
  
Article 4. Període de l'activitat
  
Es consideraran subvencionables les activitats realitzades des de l'1 de gener de 2004.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades per la present orde, hauran de dirigir-se a la Secretaria Autonòmica d'Indústria i Comerç i es presentarà en l'imprés normalitzat, al registre de la Conselleria d'Indústria, Comerç i Turisme, carrer Colom número 32 de València, codi postal 46381, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan la sol·licitud es remeta per correu certificat, haurà de presentar-se en la corresponent oficina de correus, en sobre obert perquè puga ser estampat el segell de la data en l'imprés de sol·licitud.
  
2. El termini de presentació de les sol·licituds serà el comprés entre l'endemà de la publicació de la present orde en el DOGV i el 30 de juny del 2004, ambdós inclosos.
  
3. Les sol·licituds seran presentades per l'entitat en la qual estiga adscrit el responsable de l'acció i hauran de comptar amb la firma del seu representant legal. Esta conformitat implica que l'entitat ha comprovat que la documentació presentada complix els requisits formals que establix la convocatòria i s'ajusta a la normativa del centre. Suposa així mateix el seu compromís de garantir la correcta realització de l'actuació especial en el cas que esta siga finançada.
  
4. Les sol·licituds hauran d'anar acompanyades dels documents que a continuació s'assenyalen utilitzant, si és procedent, el corresponent imprés normalitzat:
  
a) Documentació acreditativa i identificadora del sol·licitant i del seu representant legal.
  
b) Còpia del DNI del responsable de l'acció.
  
c) Memòria en la qual s'especifique els objectius de la proposta, el pla de treball i el calendari d'execució, el pressupost detallat de l'acció i l'import de l'ajuda sol·licitada, el cofinançament de l'acció i qualsevol altra informació rellevant en relació amb els criteris d'avaluació establits en l'article 7 i, si és procedent, amb els objectius específics de la corresponent modalitat d'ajuda.
  
d) Currículum vitae del responsable de l'acció o currículum conjunt de l'equip promotor.
  
e) Declaració responsable de les ajudes que s'hagen obtingut o sol·licitat per a la mateixa acció, en iniciar-se l'expedient.
  
f) Dades de domiciliació bancària segons model normalitzat a este efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Turisme i no hi hagen experimentat variació.
  
g) Documentació acreditativa de trobar-se el sol·licitant al corrent en les obligacions tributàries i enfront la Seguretat Social, que a continuació s'assenyala, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici corrent o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt, acreditarà esta circumstància mitjançant declaració responsable.
  
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. Este certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant es troba al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. Este certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè la Conselleria d'Economia Hisenda i Ocupació li cedisca la informació.
  
5. Quan la sol·licitud no reunisca els requisits assenyalats en l'article 70 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta resolució resulte exigible, es requerirà a l'interessat perquè en un termini de 10 dies, esmene la falta o acompanye els documents preceptius, amb indicació que, si així no ho fera, se'l tindrà per desistit de la seua petició.
  
Article 6. Instrucció del procediment
  
1. L'òrgan encarregat de la instrucció del procediment serà la Secretaria Autonòmica d'Indústria i Comerç que, d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de pronunciar-se la resolució.
  
2. La retirada de la documentació presentada, per a aquelles sol·licituds excloses, desistides o desestimades, podrà efectuar-se dins dels sis mesos següents a l'última resolució de la convocatòria. La documentació no arreplegada passat eixe termini, podrà ser destruïda.
  
3 La Secretaria Autonòmica d'Indústria i Comerç se reserva la facultat d'interpretar el contingut d'esta convocatòria.
  
Article 7. Avaluació i selecció
  
1 La Secretaria Autonòmica d'Indústria i Comerç podrà demanar al sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
2. L'avaluació i selecció de les Accions Dinamitzadores presentades es realitzarà per una Comissió de Valoració designada a este efecte pel Secretari Autonòmic d'Indústria i Comerç. Per al compliment de la seua comesa la comissió podrà sol·licitar l'assessorament d'experts en les àrees corresponents.
  
3. La Comissió valorarà els aspectes següents:
  
a) Interés, rellevància i viabilitat de la proposta.
  
b) Oportunitat i adequació de la proposta als objectius generals de la convocatòria i, si és procedent, als objectius específics de la modalitat corresponent.
  
c) Capacitat de l'equip promotor per a la realització de l'acció proposada.
  
d) Adequació dels recursos financers als objectius proposats i aportació financera acreditada d'altres entitats públiques o privades.
  
4. La Comissió de Valoració, a través del seu president, elevarà a l'òrgan competent per a resoldre, una proposta de resolució per a cada sol·licitud presentada en la qual s'inclourà, si és procedent, una proposta de finançament de l'acció determinada segons criteris de màxima eficiència en l'assignació de recursos. La Comissió es reunirà tantes vegades com considere oportú per a la resolució de les ajudes.
  
5. La dita Comissió se sotmetrà, quant al seu règim de funcionament, al que s'ha disposat per als òrgans col·legiats en el Capítol II del Títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Quantia i naturalesa de l'ajuda
  
1. Les ajudes previstes en esta convocatòria tindran forma de subvenció a fons perdut i podran finançar totalment o parcialment el pressupost acceptat i aprovat en la resolució de concessió. El règim de concessió serà el de concurrència competitiva. La seua quantia es determinarà en cada cas en el procés de selecció tenint en compte el resultat dels processos d'avaluació i les disponibilitats pressupostàries.
  
2. Les ajudes concedides seran compatibles amb altres ajudes o subvencions, qualsevol que siga la seua naturalesa i l'entitat que les concedisca, sempre que conjuntament no superen el cost total de l'acció.
  
Article 9. Conceptes susceptibles d'ajuda
  
1. Les ajudes previstes en esta convocatòria es destinaran a cobrir les despeses que estiguen relacionades directament amb el desenrotllament i execució de les activitats per a les que hagen sigut concedides.
  
2. Es considerarà despesa realitzada, la meritada amb anterioritat a la finalització del període de justificació, encara que no conste l'efectiva acreditació del pagament.
  
3. Les ajudes podran aplicar-se als conceptes següents:
  
a) Despeses de personal ocasionades per la participació en l'acció de personal contractat, temporalment o en règim de formació, alié al vinculat estatutària o contractualment de forma permanent amb l'entitat sol·licitant, que podrà incorporar-se a l'acció durant tot o part del temps de duració previst, en règim de dedicació total o parcial, d'acord amb la normativa vigent i amb les normes de l'entitat beneficiària.
  
b) Despeses d'adquisició de material fungible i bibliogràfic. Les despeses de material d'oficina queden exclosos, per tindre la consideració de despeses generals.
  
c) Viatges i despeses de restauració i allotjament.
  
d) Altres despeses corrents o de funcionament directament relacionades amb l'actuació subvencionable.
  
4. Es podrà subcontractar l'activitat objecte de subvenció, en este cas s'estarà al que disposa l'art. 29 de la Llei 38/2003, de 17 de novembre, General de Subvencions.
  
5. No seran subvencionables les despeses corresponents a l'adquisició d'immobilitzat.
  
6. Amb caràcter general, no serà subvencionable l'IVA satisfet per l'adquisició de béns o servicis, i en general, qualsevol impost pagat pel beneficiari, llevat que acredite documentalment, que forma part del cost de l'activitat a desenrotllar pel beneficiari, no sent susceptible de recuperació o compensació.
  
Article 10. Resolució i notificació
  
1. L'òrgan competent per a la resolució de les ajudes contemplades en la present convocatòria serà el conseller d'Indústria, Comerç i Turisme.
  
2. Les sol·licituds seran resoltes i notificades en el termini màxim de tres mesos a partir de la finalització del termini de presentació de sol·licituds. Transcorregut el dit termini sense que haja recaigut resolució expressa, s'entendran desestimades en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les subvencions concedides seran publicades en el DOGV amb expressió del programa i del crèdit pressupostari als quals s'imputen, beneficiari, quantitat concedida i finalitat o finalitats de la subvenció.
  
4. La resolució de concessió esgota la via administrativa i contra ella podrà interposar-se recurs de reposició davant l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent o recurs contenciós administratiu davant la Sala del Contenciós Administratiu del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.
  
Article 11. Acceptació i resolució d'incidències
  
1. S'entendrà acceptada l'ajuda concedida, en els termes previstos en la seua resolució, si transcorreguts deu dies des de la notificació a l'entitat interessada, esta no hi haguera renunciat expressament per mitjà d'escrit dirigit a la Secretaria autonòmica d'Indústria i Comerç.
  
2. Les entitats beneficiàries de les ajudes regulades en esta convocatòria hauran d'utilitzar la subvenció per a realitzar l'activitat o adoptar el comportament que fonamenta la concessió de la subvenció, en els termes de la resolució de concessió i justificaran la seua realització en els terminis establits, amb subjecció a les normes generals de procediment previstes en esta convocatòria.
  
3 L'òrgan competent per a la concessió de les ajudes, previs els informes que considere oportuns, resoldrà les incidències que es produïsquen amb posterioritat a la seua concessió, tals com pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
  
Article 12. Pagament i justificació de les ajudes
  
1. El pagament s'efectuarà a l'entitat sol·licitant de l'ajuda que conste en la resolució de concessió, una vegada realitzada l'activitat, prèvia presentació de la documentació següent:
  
a) Les ajudes concedides a les entitats que hagen de retre comptes a la Generalitat Valenciana, que estan incloses permanentment en els plans d'auditories mitjançant les quals es porta a terme el control financer, es justificaran per mitjà de certificat expedit per l'òrgan competent on s'expresse que l'ajuda ha sigut degudament registrada en la comptabilitat de l'entitat; que els fons percebuts s'han destinat a realitzar l'activitat per a la qual van ser concedits, que la documentació original acreditativa de la despesa realitzada es troba en les dependències d'esta, a disposició de la Secretaria Autonòmica d'Indústria i Comerç, de la Intervenció General de la Generalitat Valenciana i de la Sindicatura de Comptes i que l'import total de les despeses realitzades correspon a costos de l'activitat recolzada desenvolupada pel beneficiari, adjuntant una relació detallada o compte justificatiu de les esmentades despeses els imports de la qual totalitzen almenys el del pressupost incentivable acceptat i aprovat en la resolució de concessió. Estes entitats hauran de conservar els originals de les factures i altres justificants de despesa durant el període legalment establit.
  
b) La resta d'entitats públiques o privades, hauran de presentar els originals o còpies compulsades dels justificants de les despeses realitzades (factures, nòmines, butlletins de cotització a la Seguretat Social i la resta de documents de valor probatori equivalent amb validesa en el tràfic jurídic mercantil o amb eficàcia administrativa), expedits d'acord amb la normativa vigent, a nom de l'entitat beneficiària i per import que totalitze almenys el del pressupost incentivable acceptat i aprovat en la resolució de concessió. En el cas de prestació de servicis per empreses de consultoria o assistència tècnica que supere la quantia de 12.000 euros, s'estarà al que s'ha disposat en l'art. 31.3 de la Llei 38/2003, de 17 de novembre, General de Subvencions. Si s'inclouen despeses de personal, a més s'adjuntarà un exemplar del document acreditatiu del contracte atorgat per l'autoritat competent d'acord amb les normes pròpies de l'entitat beneficiària.
  
2. La justificació de les ajudes es realitzarà amb caràcter general fins al 29 d'octubre de 2004, llevat que s'indique un altre termini en la resolució de concessió.
  
3. Quan les activitats hagen sigut finançades, a més de amb la subvenció, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons a les activitats subvencionades.
  
4. En aquells casos que es considere convenient, la Secretaria Autonòmica d'Indústria i Comerç podrà demanar la presentació de la informació complementària que considere oportuna.
  
Article 13. Minoració i resolució de les ajudes
  
1. L'alteració d'alguna de les característiques de l'acció aprovada, l'incompliment de les condicions i els terminis establits en la resolució, la no execució parcial o inadequada de la despesa aprovada, la insuficient justificació de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud si en el seu conjunt excedixen dels límits establits podrà donar lloc a la minoració de la subvenció concedida.
  
2. L'incompliment pel beneficiari de qualssevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari en l'art. 14, la variació de la finalitat de l'actuació o la falta de justificació de la realització del projecte o actuació, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar si és procedent, amb la resolució de la subvenció i l'obligació de reintegrar les ajudes rebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 14. Obligacions dels beneficiaris
  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
2. En particular, els beneficiaris estan obligats a:
  
a) Realitzar l'activitat que fonamenta la concessió de la subvenció.
  
b) Acreditar la realització de l'activitat, i també el compliment dels requisits i condicions que determinen la concessió de l'ajuda.
  
c) Facilitar les actuacions de control financer que corresponen a la Intervenció General de la Generalitat Valenciana, en relació amb les subvencions i les ajudes concedides.
  
d) El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per a la mateixa acció amb posterioritat a la data de presentació de la sol·licitud.
  
e) Fer constar en els treballs i activitats realitzats a càrrec d'esta ajuda, el patrocini de la Generalitat Valenciana.
  
Article 15. Seguiment i control de les accions
  
1. El seguiment cientificotècnic de les activitats subvencionades correspon a la Secretaria Autonòmica d'Indústria i Comerç, la qual establirà els procediments adequats per a això, i designarà, si és procedent, els òrgans, les comissions o els experts que considere necessaris per a realitzar les oportunes actuacions de seguiment i comprovació de l'aplicació de l'ajuda.
  
2. Quan, en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de les factures, dels documents equivalents o substitutius i de qualsevol document relatiu a les operacions en les quals es manifesten estos indicis.
  
Article 16. Cessió de dades
  
La cessió de dades de caràcter personal i la transferència de dades a tercers, es realitzarà conforme al que s'ha establit en l'article 5 de l'Orde de 16 de Desembre de 2002, de la Conselleria d'Economia, Hisenda i Ocupació, per la qual es disposa la creació d'una base de dades autonòmiques de subvencions i ajudes públiques.
  
DISPOSICIONS ADDICIONALS
  
Primera
  
1. En el cas que els documents exigits que hagen d'acompanyar a la sol·licitud d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de La Llei 30/1992, de Règim Jurídic de les Administracions i del procediment administratiu comú, sempre que s'hi facen constar la data i l'òrgan o dependència on es presentaren o, si és el cas s'emeteren i quan no hagen transcorregut més de 5 anys des de la finalització del procediment al qual corresponguen.
  
2. En els supòsits d'impossibilitat material d'obtindre el document, l'òrgan competent podrà requerir-ne al sol·licitant la seua presentació o, si de cas hi manca, l'acreditació per altres mitjans dels requisits a què fa referència el document.
  
Segona
  
De conformitat amb el que s'ha establit en la Llei 17/2003, de 30 de desembre, de Pressupostos de la Generalitat Valenciana per a l'exercici 2004, les ajudes objecte d'esta orde es finançaran segons la naturalesa de la despesa objecte de la subvenció, a càrrec de la secció 11, programa 722.10, línia T5723000 un import global màxim de 1.827.400,00 euros.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenrotllament i l'aplicació del que disposa la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana
  
València, 2 d'abril de 2004
  
El conseller d'Indústria, Comerç i Turisme,